孝毅襄皇后
孝毅襄皇后，曾氏（？—1646 年），明紹宗朱聿鍵皇后。父江西南昌府府學廩膳生員曾文彥（追封「吉水伯」），母吉水伯夫人何氏。
崇禎五年（1632 年）六月初三日明思宗皇帝遣官揚武侯薛濂、兵科左給事中許世藎持節捧冊寶封朱聿鍵為唐王、曾氏為王妃。曾妃年十九，頗知書禮，任內政，王甚暱之。每群臣奏事，曾妃於屏後聽之，共決進止；聿鍵頗嚴憚焉。崇禎九年丙子八月，京師戒嚴，朱聿鍵擅發倡義勤王。事定廢為庶人，安置鳳陽高牆。至鳳陽，陵奄索賄不遂，用祖制墩鎖法以困苦之。朱聿鍵不勝其辱，病幾殆；賴曾妃調護惟謹，至刲股以進，乃愈。
曾妃性警敏，讀書通文，有才能；凡兵馬、錢糧悉能記憶，人才賢否辨若列眉。當在高牆時備嘗艱苦，每以土及埝土作枕、草薦為褥，毫無怨言；且早晚勸朱聿鍵無憂，自有昭雪之日。朱聿鍵病篤，曾妃割股療之；先帝降旨表揚賢孝。曾妃又上疏為朱聿鍵鳴冤，謂『鄭藩謀為不軌，尚蒙寬宥，復爵加祿；氏夫父仇預奏於五年之前，出城未離於封境之內。孰輕孰重？較論易明。革廢四年、身經九殞，議貴、議親，「會典」具載』。因此朱聿鍵對曾妃既敬愛又忌憚，宮中無二妃。孤身南來，鄭鴻逵進以美女十二，隨居官衙。弘光元年（1645 年）閏六月二十七日卯時，朱聿鍵祭告天地、祖宗，即皇帝位於福州南郊。建行在太廟社稷，以福建省為福京，福州府為天興府，布政司為行在大明門。立曾妃為皇后。
隆武元年（1645 年）七月十三日，冊立曾皇后。翌日，百官進賀中宮表。隆武元年十月，曾皇后至天興府（冊立時曾氏尚未至），曾皇后賢而知書，上敬重之。隆武二年八月初九日 (壬子)，聿鍵與曾氏俱被俘，曾皇后至九龍灘（九瀧）投水死。永曆（1647 年）時，上尊號思文皇后，後諡曰孝毅貞烈慈肅賢明承天昌聖襄皇后。